La revolució de les biblioteques
	Fins els vuitanta, la concepció de la biblioteca catalana era la de magatzem de l'alta cultura 

Abans jo m´estimava les biblioteques i m´infonien gran respecte les bibliotecàries, ara continuo estimant-me les primeres i, pel que fa a les segones, oscil·lo segons els dies entre l´admiració i la compassió. 

Entremig, hi ha estat la gran revolució de les biblioteques, que qualsevol usuari de mitjana edat com jo haurà pogut seguir. Fins els anys vuitanta, la concepció tradicional de la biblioteca catalana era la de magatzem de l´alta cultura. Una de les meves il·lusions de complir divuit anys no era tant poder votar com accedir al carnet de la sala d´adults de la Biblioteca Provincial de Girona i abandonar així la vergonyant sala infantil. Finalment serien també meus aquell silenci sacre i aquella penombra, les llargues taules i les cadires de balca, accediria als misteriosos llibres que el dipòsit amagava, membre de la respectable secta dels bibliòfils. 

Amb els anys, però, van introduir-se un parell de principis lloables que van xarbotar aquella peixera. Primer: la cultura no només es vehicula mitjançant els llibres. Segon: l´accés gratuït a la cultura ha de ser garantit a tothom, no només estudiants o lletraferits. Va ser així com les biblioteques han passat de museus a supermercats, amb una oferta i un públic variadíssim. 

Videoclub, musicoteca i ludoteca, internet center, seu d´espectacles i casa de la sopa, tot això són ara aquests centres d´assistència primària anomenats encara, de manera reduccionista, biblioteca.Però no sempre la multiplicació de prestacions s´ha acompanyat d´un augment pressupostari generós i sovint algunes, superades per la demanda, no en fan prou amb un personal sol·lícit i sofert, alguna campanya publicitària i uns quants ordinadors i prestatges de més. 

Penso ara en la biblioteca de la Casa de la Cultura de Girona, any rera any més saturada, un altre dels problemes d´infrastructura cultural que s´eternitzen a la ciutat. Potser el que més, en vistes les avançades obres de l´auditori o les del Teatre Municipal i en vistes que tot just ara s´ha decidit el nou emplaçament per a un nou edifici, al solar de les Casernes, després d´anys d´esperar alguna remodelació de l´espai existent. A partir d´ara, abans les administracions no es posin d´acord de nou, ja puc esperar-me fins a la jubilació. Entretant freqüentaré la nostra vella, generosa, atapeïda i democràtica sala de l´antic hospici provincial.

